open-index/open-wikipedia-markdown huggingface dataset:
Sakurajima

**Sakurajima** ( on aktiivinen tulivuori, joka sijaitsee Kagoshiman prefektuurissa Kyūshūn saarella, Japanissa, Kagoshiman kaupungin vieressä. Se oli ennen oma saarensa Kagoshiman lahdessa, mutta on sittemmin yhdistynyt Kyūshūn. Kerrostulivuori kuuluu Airan kalderaan. 

Sakurajima syntyi noin 22 000 vuotta sitten valtavassa purkauksessa ja nykyään se on yksi Maan aktiivisimmista tulivuorista. Sillä on vuodesta 1955 lähtien ollut pieniä purkauksia 100-200 kertaa vuodessa. Sakurajiman vuoden 1914 purkaus on Japanin kirjoitetun historian suurin tulivuorenpurkaus.

## Vuoden 1914 purkaus
Sakurajiman purkaus vuonna 1914 oli Japanin kuluneen vuosisadan voimakkain tulivuorenpurkaus. Ennen vuotta 1914 Sakurajima oli yli vuosisadan ajan ollut unessa. 

Purkaus alkoi 11. tammikuuta 1914. Lähes kaikki saaren asukkaat olivat tuolloin jo poistuneet alueelta purkausta edeltäneiden viiden voimakkaiden maanjäristysten varoittamina. Purkaus alkoi räjähdyspurkauksena synnyttäen purkauspilviä ja pyroklastisia tuhkapilviä. 13. tammikuuta sattuneen voimakkaan, 35 henkeä vaatineen maanjäristyksen jälkeen tulivuori kuitenkin muuttui ylitsevuotavaksi tuottaen valtavan laavavirran. 

Laavavirrat ovat Japanissa harvinaisia, mutta Sakurajiman laavavirrat jatkuivat kuukausia. Saari kasvoi niellen useita pienempiä lähialueen saarista ja muodosti lopulta kapean kannaksen yhdistyen pääsaareen. Jotkut Kagoshiman lahden osista mataloituivat ja lahden vuorovesi muuttui korkeammaksi. 

Purkauksen loppupuolella vuoren alaisten magmakammion tyhjeneminen sai Airan kalderan keskuksen uppoamaan noin kaksi jalkaa (0,6 m). Purkauksen aiheuttamien tuhojen arvon arvellaan olleen yli 19 miljoonaa dollaria.

## Nykyinen aktiivisuus
Sakurajiman aktiivisuus alkoi uudestaan vuonna 1955, ja tulivuori on siitä lähtien ollut lähes jatkuvassa purkautumisen tilassa. Vuosittain vuoressa esiintyy tuhansia pieniä räjähdyksiä, jotka viskaavat tuhkaa kilometrejä vuoren huipun yläpuolelle. 1960 vuorta valvomaan perustettiin Sakurajiman tulivuoriobservatorio, ja Sakurajima onkin nykyään yksi parhaiten tunnetuista tulivuorista maailmassa.

Vuoren tarkkaileminen ja suurten purkausten ennakoiminen ovat vuoren sijainnista johtuen erityisen tärkeitä. Vain parin kilometrin päässä tulivuoresta sijaitsee tiheään asuttu Kagoshima, jossa asuu noin 600&nbsp;000 ihmistä, joten ennustamatta sattuneen purkauksen seuraukset olisivat vakavat. Kaupungissa toteutetaan säännöllisiä evakuointiharjoituksia, ja alueelle on rakennettu joukkosuojia, joihin asukkaat voivat paeta purkauksista lentäviä vulkaanisia pirstaleita.

## Lähteet
* 

## Aiheesta muualla

* Sakurajiman tulivuorien tutkimuskeskus  
* VolcanoWorld artikkeli 1914 purkauksesta.
Cornelius Drebbel

**Cornelius Drebbel** (1572–1633) oli hollantilainen keksijä, joka kehitti   tiettävästi ensimmäisen tunnetun toimivan sukellusveneen, joka rakennettiin noin 1620. Sitä testattiin Thamesjoella useampaan kertaan. Laite oli soutukäyttöinen ja se sukelsi 3,5–4,5&nbsp;metrin syvyyteen. Puurakenteinen sukellusvene oli päällystetty rasvatulla nahalla, ja airojen aukot oli tiivistetty nahkaläpillä sukellusta varten.

Drebbel suoritti perusopinnot (mm. latinan kieltä) mutta ei mitään yliopisto-opintoja kotimaassaan Hollannissa. Englannin kuningas Jaakko I kutsui hänet hoviinsa 1604 ja alkoi rahoittaa Drebbelin kokeiluja keksintöjen parissa. Hän kehitti myös kellon, jota ei tarvinnut vetää, koska se sai voimansa ilmakehän paineen vaihteluista, ja mikroskoopin jossa oli kaksi peräkkäistä linssiä. Drebbel keksi myös kirkkaanpunaisen väriaineen, josta tuli suosittu gobeliinien valmistuksessa.

Drebbel rakensi kaiken kaikkiaan kolme sukellusvenemallia, joita Englannin laivasto testasi useaan kertaan, mutta ei koskaan käyttänyt taistelussa. 

## Lähteet

## Aiheesta muualla
Vapauden peruskirja

**Vapauden peruskirja** () on ANC:n, SAIC:n, Värillisten kansalliskongressin ja Etelä-Afrikan ammattijärjestöjen keskusliitton SACTU:n yhteinen asiakirja, jota  käsiteltiin 25. - 26. kesäkuuta 1955 suuressa kansankongressiksi kutsutussa kokouksessa pienessä Kliptownin kylässä lähellä Sowetoa. Kokoukseen osallistui yli 3&nbsp;000 delegaattia. Vaikka poliisi hajotti kokouksen ennen kuin peruskirja ehdittiin kokonaisuudessaan hyväksyä, suurin osa sen pykälistä ehdittiin vahvistaa. Vapauden peruskirja edusti järjestöjen yhteistä visiota uudesta, demokraattisesta Etelä-Afrikasta.

Vapauden peruskirjan lähtökohtana oli, että Etelä-Afrikan tulisi olla roduton yhteiskunta, jossa millään kansanryhmällä ei olisi erityisoikeuksia tai -vapauksia. Kaikkia ihmisiä tulisi myös kohdella lain edessä tasavertaisesti ja maa tulisi jakaa niiden kesken, jotka viljelevät sitä. Vapauden peruskirjan mukaan kansan tulisi myös *"saada osuus maan varallisuudesta"*, mikä usein, erityisesti Kansallispuolueen propagandassa, tulkittiin kaikkien maassa toimivien yritysten sosialisoimiseksi. 

## Lähteet
Cristian Chivu

**Cristian Eugen Chivu** (s. 26. lokakuuta 1980 Reşiţa, Romania) on romanialainen jalkapalloilija ja jalkapallovalmentaja. Kesäkuusta 2025 lähtien hän on toiminut Internazionalen päävalmentajana.

Chivu oli pelipaikaltaan puolustaja. Hän pelasi yleensä keskuspuolustajana mutta pystyi pelaamaan myös laitapuolustajana. Hän toimi Romanian maajoukkueen kapteenina vuosina 2001–2010 ja edusti maataan EM-kilpailuissa 2000 ja 2008.

## Ura pelaajana
Chivu aloitti uransa kotimaassaan CSM Reşiţan ja Universitatea Craiovan riveissä. Vuonna 1999 hän siirtyi Alankomaiden suurseuraan Ajaxiin ja saavutti seuran riveissä Alankomaiden triplamestaruuden vuonna 2002.

Chivu siirtyi kesällä 2003 Ajaxista Romaan, jossa hän saavutti kaudella 2006–2007 Italian cupin. Kesällä 2007 Chivu siirtyi AS Romasta Internazionale Milanoon. Chivu voitti Interissä Italian mestaruuden kausina 2007–2008 sekä 2008–2009. Kaudella 2009–2010 Chivu saavutti Interissä triplamestaruuden joukkueen voittaessa Italian mestaruuden, Italian cupin sekä Mestarien liigan. Seuraavalla kaudella Chivu voitti seurajoukkueiden maailmanmestaruuden, Italian supercupin sekä Italian cupin. Hän pelasi seurassa vuosina 2007–2014 yhteensä 169 ottelua, joissa hän teki kolme maalia. Maaliskuussa 2014 Chivu purki sopimuksensa Interin kanssa ja ilmoitti lopettavansa pelaajauransa.

Romanian maajoukkueessa Chivu debytoi vuonna 1999. Hän kuului Romanian joukkueeseen vuoden 2000 ja vuoden 2008 EM-kilpailuissa, joissa molemmissa hän pelasi täyden ajan kaikissa Romanian otteluissa. Chivu lopetti maajoukkueuransa vuonna 2011, koska hänen mukaansa ikä, loukkaantumiset ja leikkaus muutaman viime vuoden aikana estivät häntä pelaamasta usealla rintamalla. Hän pelasi 75 ottelua Romanian jalkapallomaajoukkueen paidassa ja teki niissä kolme maalia.

## Ura valmentajana
Chivu valmensi vuosina 2018–2024 Interin juniorijoukkueita. Helmikuussa 2025 Chivu nimitettiin Serie A:ssa putoamiskamppailuun ajautuneen Parman päävalmentajaksi 1,5-vuotisella sopimuksella. Parma onnistui Chivun johdolla välttymään putoamiselta ja sijoittui lopulta Serie A:ssa sijalle 16.

Kesäkuussa 2025 Chivu aloitti Interin päävalmentajana kaksivuotisella sopimuksella.

## Saavutukset
**AFC Ajax**
* Alankomaiden pääsarjamestaruus: 2002
* Alankomaiden cupin voitto: 2002
* Alankomaiden supercupin voitto: 2002
**AS Roma**
* Italian cupin voitto: 2007
**Inter**
* Italian pääsarjamestaruus (3): 2008, 2009, 2010
* Italian cupin voitto (2): 2010, 2011
* Italian supercupin voitto: 2010
* Mestarien liigan voitto: 2010
* Seurajoukkueiden maailmanmestaruus: 2010
**Henkilökohtaiset saavutukset**
* Alankomaiden Eredivisien vuoden pelaaja: 2002
* Romanian vuoden pelaaja (3): 2002, 2009, 2010

## Lähteet

## Aiheesta muualla
* Virallinen sivusto  
* Profiili Roman sivustolla 
* Profiili Romanian jalkapalloliiton sivustolla 
* Profiili Football Database -sivustolla
Ming- ja Qing-dynastioiden keisarilliset haudat

**Ming- ja Qing-dynastioiden keisarilliset haudat** on UNESCOn maailmanperintökohde Kiinassa. Se otettiin listalle vuonna 2000 ja sitä on laajennettu kahteen otteeseen vuosina 2003 ja 2004. Kohteeseen kuuluu 14 Ming- ja Qing-dynastian aikaista hautaa ja hautaryhmää.

Kohteeseen kuuluvat seuraavat haudat ja hautaryhmät:
*Hubein maakunta
**Xianlingin hauta
*Hebein maakunta
**Itäiset Qing-haudat
**Läntiset Qing-haudat
*Pekingin kunta
**Ming-dynastian haudat
*Jiangsun maakunta
**Ming Xiaolingin mausoleumi
**Chang Yuchunin hauta
**Qiu Chengin hauta
**Wu Liangin hauta
**Wu Zhenin hauta
**Xu Dan hauta
**Li Wenzhongin hauta
*Liaoningin maakunta
**Yonglingin mausoleumi, Xinbinin autonominen piirikunta, Fushun (kuusi Qing-dynastian hallitsijaa)
**Fulingin hauta
**Zhaolingin hauta

## Lähteet

## Aiheesta muualla

*Virtual Tour
Fajr-3

**Fajr-3** on iranilainen 240 millimetrin kaliiberin raketinheitinjärjestelmä. Se pohjautuu pohjoiskorealaiseen M-1985 240 mm:n raketinheittimeen. SIPRI:n mukaan 100 kappaletta pohjoiskorealaisia raketinheittimiä tuotiin vuosina 1988–1989 Iraniin. Shahid Bagheri Industries ryhtyi valmistamaan niitä lisenssillä vähäsin muutoksin nimellä Fajr-3. Fajr-3:sen tuotannon alkamisajankohdaksi on arvioitu vuotta 1991 tai mahdollisesti jo maaliskuusta 1990..

Sana *Fajr* on persiaa ja tarkoittaa "päivänkoittoa".

Fajr-3 -raketinheittimessä on 12 putkea, joihin järjestelmällä ammuttavat tykistöraketit voidaan sijoittaa. Ne on järjestetty kahteen kuuden putken päällekäiseen riviin. Suuntausta voidaan ohjata 0–57° korkeuskulmaan ja  Fajr-3-raketti on 5,2 metriä pitkä ja kaliiperiltaan 240 millimetriä. Raketin kantomatkaksi valmistaja esittää 43 kilometriä ja se painaa 407 kilogrammaa sekä pystyy kantamaan 85 (90) kilogrammaa painavan taistelukärjen, jossa on 45 kg räjähdettä. raketteja voidaan laukaista 4–8 sekunnin välein. Uudet raketit on pakattu 1,65 tonnia painaviin kolmen raketin laatikoihin.

Iranin armeija on käyttänyt raketinheittimiä tykistönsä osana. Niitä on myös luultavasti toimitettu Libanoniin Hizbollahille nimellä Khaibar-1. Libanonissa niitä on nähty käytettävän Isuzun rekkoihin kiinnitettyinä. Fajr-3-ohjuksia onkin todennäköisesti käytetty muutamaan kertaan Israelin ja Libanonin konfliktissa 2006.


Great Prophet V - Al fajr.jpg|Fajr-3 -raketinheitin.
President Rouhani visits IRGCN HQ in Bandar Abbas (13).jpg|Raketinheitinryhmä rivissä Fajr-3:n edessä presidentti Rouhanin vierailun aikana.
Eqtedar 40 defence exhibition (2020) (136).jpg|Kaliiberin 240 mm Fajr-3 ja kaliiberin 333 mm Fajr-5 -raketit vertailussa.
Fajr-3 (1).jpg|Fajr-3 -raketinheitin ja sitä seuraava pohjoiskorealainen M-1985 -raketinheitin esittäytymässä paraatissa (2013).
M-1985 MLRS.jpg|Pohjoiskorealainen M-1985 oli käytössä Iranissa jo Iranin–Irakin sodan aikana.
Launch of a Fajr-3 rocket.JPG|Raketin laukaisu.

## Lähteet
Longmenin luolat

**Longmenin luolat** (, *Lohikäärmeen portin luolat*) on Luoyangin kaupungin lähellä, Henanin maakunnassa, Kiinassa, sijaitseva Unescon maailmanperintökohde. Luolista tuli maailmanperintökohde vuonna 2000. Nämä luolat, jotka esittävät buddhalaisia aiheita, ovat tiheänä verkkona Xiangshan- ja Longmenshan-vuorilla. Yijoki virtaa vuorten välistä pohjoiseen ja siksi aluetta on kutsuttu myös nimellä Yique (*Yi-joen portti*). Mogaon ja Yungangin luolien ohella Longmen on yksi Kiinan merkittävimmästä kalliotemppelialueesta.

Luolia alettiin rakentaa, kun keisarillinen hovi muutti Luoyangiin vuonna 494. Longmenissä on yli 2&nbsp;300 luolaa, noin 40 pagodia ja noin 97&nbsp;300 buddhalaista patsasta. Patsaiden korkeus vaihtelee 2 senttimetristä 17 metriin. Osalla patsaista ei ole päätä, koska niitä anastettiin 1800- ja 1900-luvuilla.

## Lähteet

## Aiheesta muualla

* 
* Travel China Guide
RPG-29

**RPG-29** "Vampir" on Neuvostoliiton 1989 käyttöön ottama sinko. Asetta valmistaa moskovalainen FSUE SRPE "Bazalt", minkä ohella on ollut lisenssivalmistusta Brasiliassa ja Meksikossa. Sinkomallin seuraajiksi on vuoden 2008 tienoilla esitelty uudemmat RPG-30 ja RGP-32 -singot. Esimerkiksi RPG-30:ssa panssaritorjunnan vastatoimia kierretään pienempikaliiberisella houkuteammuksella.
## Tekniikka
Aseeseen on kaksi ammusta: PG-29V-panssarintorjunta/bunkkerikranaatti ja termobaarinen TBG-29V. PG-29V:ssa on kaksoisontelokärki reaktiivisen panssaroinnin läpäisyä varten. Kranaatin lähtönopeus on 280 m/s. RPG-29 painaa 11,5 kilogrammaa. Putken halkaisija on 105 millimetriä. Sen ontelokranaatit ovat taistelussa kyenneet läpäisemään länsimaisten taistelupanssarivaunujen komposiittipanssaroinnin mikä on merkittävää. PG-29V painaa 6,2 kg ja sen suurin ampumaetäisyys on noin 500 metriä. RPG-29 voidaan ladata uudelleen, enimmillään sillä voidaan laukaista kaksi kranaattia minuutissa.  

## Käyttö konflikteissa

### Irak
Irakin asevoimat on käyttänyt RPG-29:tä Irakissa vuonna 2003 yhdysvaltalaista M1 Abrams ja brittiläistä Challenger 2 -taistelupanssarivaunua vastaan. 

( Sittemmin panssarivaunujen omasuojausta on pyritty parantamaan aktiivisella  suojausjärjestelmällä (APS). Toisaalta RPG-29:n korvaajaksi esitellyn uudemman venäläisen singon kraanaatilla näitä vastatoimia pyritään kiertämään pienempikaliiberisella houkuteammuksella. )

### Hizbollah
Vuonna 2006 Hisbollahin tiedetään käyttäneen sinkoja menestyksellisesti Israelin panssareita vastaan. Israel on epäillyt, että Syyria on luovuttanut Venäjän sille 1998–1999 myymiä RPG-29:ä Hizbollahille. Israelin mukaan RPG-29:t tulivat Hizbollahin käyttöön marraskuussa 2005. Venäjän puolustusministeriön kansainvälisen yhteistyön osaston päällikön kenraalieversti Anatoli Mazurkevitšin mukaan kyseiset aseet kuuluvat keveisiin ampuma-aseisiin, minkä vientiä muihin maihin ei estä Venäjän lainsäädäntö eivätkä Venäjän solmimat kansainväliset sopimukset.

Sotatieteiden akatemian professori Vadim Kozulinin mukaan Hizbollahin saamat aseet voivat olla peräisin Itä-Euroopasta tai muualta entisestä Neuvostoliitosta, minne jäi runsas määrä neuvostoaseistusta.

### Syyrian sisällissota
Syyrian sisällissodassa ainakin maan puolustusvoimat ja Syyrian opposition joukot käyttivät RPG-29-sinkoja.

## Lähteet

## Aiheesta muualla

*
Vadim Schneider

**Vadim Schneider** (10. maaliskuuta 1986 Pariisi, Ranska – 8. syyskuuta 2003 Montreal, Quebec, Kanada) oli ranskalainen näyttelijä, joka näytteli 15/Love -televisiosarjassa. Schneider oli tunnettu myös useista teatteri- ja äänitöistään. Hänellä oli neljä pikkuveljeä; Niels, Volodia, Aliocha ja Vassili.

Vadim kuoli, yhdessä vastanäyttelijänsä Jaclyn Linetskyn kanssa, auto-onnettomuudessa heidän autonsa ajauduttua kuorma-autoa päin.

## Lähteet
Domenico Germinale

**Domenico Germinale** (s. 3. heinäkuuta 1987, Treviso, Veneto, Italia) on italialainen jalkapalloilija, joka edustaa Serie A -seura Internazionale Milanoa. Germinalen pelipaikka on hyökkääjä.

Germinale debytoi Interin ykkösjoukkueessa kauden 2005/06 loppupuolella Serie A -ottelussa Cagliaria vastaan. Vuonna 2006 hän oli lisäksi voittamassa Primavera Cupia, Italiassa pelattavaa nuorten turnausta.
HCl

**HCl** tarkoittaa seuraavia asioita:

* Vetykloridi, vedyn ja kloorin kemiallinen yhdiste
* Suolahappo, vetykloridin vesiliuos, epäorgaaninen vahva happo
* HCL, intialainen it-alan yritys (HCL Technologies ja HCL Infosystems)
Via Postumia

**Via Postumia** oli roomalainen tie, joka kulki Gallia cisalpinassa nykyisessä Pohjois-Italiassa. Se johti Genuasta Aquileiaan.

## Historia

Via Postumian rakennutti konsuli Spurius Postumius Albinus Magnus vuonna 148 eaa. Tien nimi tunnetaan piirtokirjoituksista, mutta nimi vaikuttaa jääneen ajan kuluessa pois käytöstä, ja myöhemmissä *[[itinerarium]]eissa* sen osat esiintyvät osina muita teitä, kuten Via Aureliaa ja Via Julia Augustaa.

## Reitti

Via Postumia sai alkunsa Ligurian rannikolla sijainneesta Genuasta. Matkalla Dertonaan tie kulki Apenniinien poikki. Tie päättyi Adrianmeren pohjukassa sijaitsevaan Aquileiaan.

Tien asemapaikat ja niiden väliset etäisyydet olivat:

## Lähteet

## Aiheesta muualla
Aimee Graham

**Aimee Graham** (20. syyskuuta 1971 Milwaukee, Wisconsin) on yhdysvaltalainen näyttelijä. Hänen vanhempi sisarensa on näyttelijä Heather Graham. Hän on esiintynyt useissa elokuvissa ja televisiosarjoissa.

## Valikoitu filmografia
* *[[Kaikkien kidnappausten kingi]]* (*Amos & Andrew*, 1993)
* *[[Toiminnan nainen]]* (*Perdita Durango*, 1997)
* *[[Dropping Out]]* (2000)
* *[[Timecode]]* (2000)
* *[[100 kimmaa]]* (*100 Girls*, 2000)
* *[[Rave (elokuva)|Rave]]* (2000)
* *[[Alien Hunter]]* (2003)

## Lähteet

## Aiheesta muualla
*
Rakennustekniikka

**Rakennustekniikka** on rakennusten ja erilaisten rakenteiden suunnitteluun, tuottamiseen, kunnossapitoon ja korjaukseen keskittyvä tekniikan ala. Rakennustekniikkaan lasketaan kuuluvaksi kaikki rakentamiseen liittyvät tekniikan alat lukuun ottamatta arkkitehtuuria. Näitä ovat muun muassa:
*rakennesuunnittelu, joka on oppi rakennusten kantavien rakenteiden suunnittelusta
*pohja- ja maarakennustekniikka, johon liittyy läheisesti geotekniikka ja joka käsittelee rakennusten ja infrastruktuurirakenteiden perustusten valmistusta
*yhdyskuntatekniikka, joka käsittelee yhdyskuntien infrastruktuurirakenteita kuten teitä, siltoja ja viemäreitä
*talotekniikka, joka käsittelee rakennusten LVISA-järjestelmiä
*rakentamistalous, joka käsittelee rakennusten rakentamisen ja ylläpidon taloudellisia puolia.
*rakennusfysiikka, joka tutkii rakenteiden toiminnan takana olevia fysikaalisia ilmiöitä.

Rakennustekniikassa olennaisia asioita ovat LVI-tekniikkaan kuuluvat seikat, joita ovatlämmitys-, vesi- ja sähkötekniikka. Muita rakennustekniikkaan kuuluvia asioita ovat jäähdytys- ja paloturvallisuusjärjesrelmät. Rakennustekniikkaan vaikuttavat myös kulunvalvonta ja tietotekniikka. Rakennustekniikan tulevaisuuden haasteita ovat vihreä siirtymä ja energiatehokkuuden vaatimukset. 
Vnhan rakennuksen arvoa parannetaan remonteilla, kun taas arvoa laskevat inflaatiota.

Rakennustekniikan teorian hallinta vaatii kaikilla aloilla hyvää teknillisen mekaniikan perusteiden tuntemusta.

Rakennustekniikkaa voi opiskella useissa eri ammattikorkeakouluissa sekä Aalto-yliopistossa, Oulun yliopistossa ja Tampereen teknillisessä yliopistossa. Oulun yliopistossa rakennustekniikka on myös konetekniikan koulutusohjelman yhtenä suuntautumisvaihtoehtona.

Alan tutkintoja ovat Suomessa:
*insinööri (AMK)
*diplomi-insinööri
*tekniikan lisensiaatti
*tekniikan tohtori.

## Lähteet

## Aiheesta muualla
*Rakennustekniikka (Opintoluotsi) 
*Rakennustekniikan koulutusohjelma (Opintoluotsi)
*Rakennussuunnittelijan ammatinkuvaus (Ammattinetti)
Daniele Bonera

**Daniele Bonera** (s. 31. toukokuuta 1981 Brescia) on italialainen jalkapalloilija. Hän pelasi Serie A:ssa vuosina 2000–2015 ja Espanjan La Ligassa vuosina 2015–2019. Hän oli pelipaikaltaan useimmiten keskuspuolustaja. Hän pelasi Italian A-maajoukkueessa 16 ottelua.

Bonera edusti Italiassa Bresciaa vuosina 1999–2002, Parmaa vuosina 2002–2006 ja AC Milania vuosina 2006–2015 sekä Espanjassa Villarrealia vuosina 2015–2019. Hän voitti Mestarien liigan vuonna 2007 mutta ei pelannut loppuottelussa. Joulukuussa 2007 hän oli voittamassa seurajoukkueiden maailmanmestaruutta ja pelasi loppuottelussa täydet minuutit. Hän voitti Italian liigamestaruuden vuonna 2011.

Bonera pelasi Italian A-maajoukkueessa vuosina 2001–2008 mutta ei mahtunut maan MM- tai EM-kisajoukkueisiin. Hän oli vuonna 2004 voittamassa alle 21-vuotiaiden EM-kultaa ja olympiapronssia Ateenan kesäolympialaisissa.

## Lähteet
Heikki Kuvaja

**Heikki Kuvaja** (17. joulukuuta 1925 Tampere – 18. kesäkuuta 1993 Helsinki) oli suomalainen näyttelijä, joka näytteli vain muutamassa elokuvassa noin 15 vuoden aikana. Kuvaja oli melko pienikokoinen ja esiintyi yleensä vain sivuosissa, mutta elokuvassa *[[X-Paroni]]* hän kuului pääosan esittäjiin. Kuvaja näytteli myös elokuvissa ''Pekka ja Pätkä sammakkomiehinä'', ''Oho, sanoi Eemeli'', *[[Millipilleri]]*, ''Pähkähullu Suomi'', ''Noin 7 veljestä'', ''Näköradiomiehen ihmeelliset siekailut'' ja *[[Hirttämättömät]]*. Kuvaja esiintyi myös ''Speden saluunassa''. Hän osasi puhua muun muassa ranskaa.

## Kuvajan elokuvaura, roolit

*''Pekka ja Pätkä sammakkomiehinä'' (1957) – reserviläinen
*''Oho, sanoi Eemeli'' (1960) – mies iltamissa
**[[X-Paroni]]* (1964) – renkipoika Jösse
**[[Millipilleri]]* (1966) – Tuhatkasvo
*''Pähkähullu Suomi'' (1967) – ministeri / hirviporukan jäsen
*''Noin 7 veljestä'' (1968) – Puna-Will
*''Näköradiomiehen ihmeelliset siekailut'' (1969) – avustaja Salminen / baarimikko
**[[Hirttämättömät]]* (1971) – Njetponimaistadin asukas

## Aiheesta muualla
* 
*
Konkreettinen runous

**Konkreettinen runous** on runoutta, jossa sanojen typografinen asettelu on vaikutelman kannalta tärkeässä osassa. Eri puolilla maailmaa samoihin aikoihin 1950-luvulla syntynyt konkreettinen runous liittyy kuvataiteen konkretismin ja konkreettisen musiikin perinteeseen. Sveitsiläinen Max Bill ja ruotsalaissyntyinen Öyvind Fahlström käyttivät ensimmäisinä käsitettä ”konkreettinen runous” vuonna 1953.

Sveitsissä uranuurtajana toimi bolivialaissyntyinen Eugen Gomringer, joka julkaisi ensimmäisen runokokoelmansa *Konsellationen* vuonna 1953. Gomringer kiinnostui lisääntyneen matkustamisen myötä yleistyneistä kansainvälisistä merkkijärjestelmistä, joita ilmestyi juna-asemille ja lentokentille 1950-luvulla. Konkretistiset teokset ovatkin kuin liikennemerkkejä, joissa operoidaan hyvin pelkistetyillä kuvioilla ja jotka yleensä tajutaan yli kielirajojen.

Samoihin aikoihin perustettiin Brasiliassa Noigandres-ryhmä, johon kuuluvat Decio Pignatari ja veljekset Augusto ja Haroldo de Campos. He esittelivät töitään São Paolon modernin taiteen museossa pidetyssä konkreettisen taiteen näyttelyssä vuonna 1956. Ryhmä julkaisi vuonna 1958 ”Konkreettisen runouden pilottisuunnitelman”, jossa painotettiin konkreettisen runouden yhteyksiä konkreettiseen kuvataiteeseen sekä Anton Webernin, Pierre Boulez’in ja Karlheinz Stockhausenin musiikkiin.

Ranskalainen Pierre Garnier käyttää konkreettisesta runoudesta myös termiä spatiaalisuus, sillä sanojen väliin jäävä valkoinen tila on myös merkityksellinen. Samoin mekaaninen, foneettinen, semanttinen ja visuaalinen runous tulevat lähelle konkreettisen runouden ideaa. Runoilijat korostivat sitä, että kieli ei ole pelkästään viestintäväline, vaan kielellä on myös aineellinen ulottuvuus. 

Runokielen uudistamisen edelläkävijöinä voidaan pitää Mallarmén typografisia runoja ja Apollinairen kalligrammeja, joissa näkemisellä ja lukemisella on yhtä suuri osuus. 

Futuristien ja dadaistien kokeilut edelsivät konkreettista runoutta. Garnier pitää konkreettisen runouden edeltäjinä lisäksi esimerkiksi Eisensteinin ideogrammeja ja montaaseja, James Joycen Odysseus ja Finnegan’s Wake -teoksia sekä Piet Mondrianin Boogie-Woogie -sarjaa. 

Suomalaisista konkreettisen runouden kirjailijoista mainittakoon Väinö Kirstinä  ja Kari Aronpuro.

Uudenlaisia mahdollisuuksia konkreettiselle runoudelle avautui internetin myötä. Ubuweb-sivustosta löytyy johdanto kokeelliseen ja digitaaliseen runouteen ja taiteeseen. 

## Lähteet
* *Concrete poetry. An international anthology* edited by Stephen Bann. London Magazine editions, 1967.
* Garnier Pierre *Spatialisme et poésie concrète*. Paris: Gallimard, 1968.  
* *Poesía experimental española (1963 - 2004)*. Antología. Selección y edición de Félix Morales Prado. Clásicos Marenostrum, 2004.

## Aiheesta muualla

* Ubu-web, Noigandres
* A Brief Guide to Concrete Poetry 
* Konkret poesi
* http://www.ubu.com/papers/solt/  
* http://www.rediscov.com/sacknerarchives/
* http://serialpoet.eu/pages/parole.html
*  Ian Hamilton Finlay
*  e.e. cummings 
* http://concretismo.zip.net/   
* Augusto Campos
Kimmo Latvamäki

**Kimmo Kristian Latvamäki** (s. 6. kesäkuuta 1976) on suomalainen kilpameloja. Hänen päämatkansa olivat ratamelonnan kajakkiyksiköiden 200 ja 500 metriä. Latvamäki edusti Ruoveden Kanoottipurjehtijoita ja häntä valmensi Béla Pavelka.

## Latvamäen nuoruusvuodet
Melontaan Latvamäki tutustui vuonna 1985, kun Raimo Pihlava aloitti Ruovedellä melontakoulun. Ensimmäiset vuodet melonta oli hänelle vain leikkimielinen harrastus, mutta vuonna 1987 hän osallistui ensimmäiseen kilpailuunsa. Säännöllisen harjoittelun Latvamäki aloitti 13-vuotiaana, ja samana vuonna hän sai mitalin nuorisomestaruuskilpailuista. Alun melko laihan menestyksen jälkeen Latvamäki voitti 18-vuotiaana juniorien maailmancupin Hollannissa. Vuonna 1996 Latvamäki siirtyi kokopäiväiseksi urheilijaksi.

## Huippuvuodet

Latvamäki edusti Suomea vuosien 2000 ja 2004 kesäolympialaisissa sekä useissa maailmanmestaruuskilpailuissa. Hän sijoittui MM-kilpailuissa kajakkiyksiköiden 200 metrillä neljänneksi vuosina 1997 ja 1999. Hän saavutti samassa lajissa EM-pronssia vuonna 2005.

## Saavutuksia
### Olympialaiset
* 13. sija Sydneyn olympiakisoissa 2000 kajakkiyksiköiden (K-1) 500 metrillä
* 13. sija Ateenan olympiakisoissa 2004 K-1 500 metrillä

### MM-kilpailut
* Dartmouth, Kanada vuonna 1997
** K-1 200 metrillä 4. sija
* Szeged, Unkari vuonna 1998
** K-1 200 metrillä 5. sija ja K-1 500 metrillä 10. sija
* Milano, Italia vuonna 1999
** K-1 200 metrillä 4. sija ja K-1 500 metrillä 14. sija 
* Poznań, Puola vuonna 2001
** K-1 200 metrillä 5. sija ja K-1 500 metrillä 6. sija
* Sevilla, Espanja vuonna 2002
** K-1 200 metrillä 5. sija ja K-1 500 metrillä 11. sija
* Gainesville, Yhdysvallat vuonna 2003
** K-1 200 metrillä 15. sija ja K-1 500 metrillä 17. sija

### EM-kilpailut
*Poznań, Puola vuonna 2005
**K-1 200 metrillä pronssia

### Maailmancup
* Yhteensä neljä maailmancupin osakilpailuvoittoa kajakkiyksiköiden 200 metrillä (1996, 1998, 1999 ja 2005)
* Yhteensä kaksi maailmancupin osakilpailuvoittoa Petteri Keson kanssa kajakkikaksikoiden (K-2) 200 metrillä (1996)
* Palkintosijoituksia kajakkiyksiköiden osakilpailuissa yhteensä neljä (1997, 1998, 1999 ja 2000)

## Lähteet

## Aiheesta muualla
* Kimmo Latvamäen kotisivu
Indianapolis (täsmennyssivu)

**Indianapolis** tarkoittaa seuraavia asioita:
*Indianapolis, Yhdysvaltain Indianan osavaltion pääkaupunki
*Indianapolis Motor Speedway, moottoriurheilurata
*Indianapolis 500, Formula 1 -sarjan osakilpailu
*Indianapolis Olympians, NBA-seura
*Indianapolis Colts, NFL-seura
;Yhdysvaltain laivasto
*USS Indianapolis (1918), tukilaiva
*USS Indianapolis (CA-35), Portland-luokan raskas risteilijä
*USS Indianapolis (SSN-697), Los Angeles -luokan ydinsukellusvene.
ROKS

**ROKS** eli **Riksorganisationen för kvinnojourer i Sverige** on ruotsalainen puolueista riippumaton naisten tukijärjestö ja rikosuhripäivystys.

ROKS on saanut kuuluisuutta äärifeministisistä kannoistaan. Järjestön entinen puheenjohtaja Ireen von Wachenfeldt on muun muassa todennut, että "kaikki miehet ovat sikoja, käveleviä dildoja." ROKSin taustavoimia on myös Uppsalan yliopiston naistutkimuksen professori Eva Lundgren. Tämä on arvioinut miehen luonnostaan väkivaltaiseksi ja pitänyt esillä lapsia uhraavien miesten pedofiilirenkaiden olemassaolon mahdollisuutta.

TV2 on esittänyt kesällä 2006 järjestöstä kertovan ruotsalaisen toimittaja Eva Rubarin tekemän palkitun dokumentin *[[Miesvihaajat]]*.

## Lähteet
* Pasi Jaakkonen: *Ruotsin malli* (Ilta-Sanomat, 22.8.2006, s. 7) http://www.iltasanomat.fi/digilehti/dl.asp?id=1222194

## Aiheesta muualla
* Järjestön viralliset sivut
* Norjalaisen uskontotieteilijä Asbjørn Dyrendalin näkemys ROKS:n mielipiteistä
Demetrio Albertini

**Demetrio Albertini** (s. 23. elokuuta 1971, Besana in Brianza, Italia) on italialainen jalkapalloilija, pelipaikaltaan keskikenttäpelaaja. Peliuransa jälkeen hän on työskennellyt Italian jalkapalloliiton palveluksessa.

Albertini edusti AC Milania vuosina 1988–2002 ja saavutti seuran riveissä muun muassa viisi Italian mestaruutta sekä Mestarien liigan voiton vuonna 1994. Kauden 1990–1991 hän oli lainassa Padovassa. Lähdettyään Milanista Albertini edusti espanjalaista Atlético Madridia kaudella 2002–2003, Laziota kaudella 2003–2004 ja Atalantaa syyskaudella 2004. Hänen viimeiseksi seurakseen jäi FC Barcelona, jonka paidassa hän voitti Espanjan mestaruuden keväällä 2005.

Italian maajoukkueessa Albertini pelasi 79 ottelua vuosina 1991–2002 ja teki niissä kaksi maalia. Hän saavutti Italian joukkueessa MM-hopeaa 1994 ja EM-hopeaa 2000 sekä edusti maata myös  MM-kisoissa 1998 ja EM-kisoissa 1996. 

## Lähteet
Kullimaa (Käru)

**Kullimaa** () on kylä Keski-Virossa, Türin kunnassa, 8 kilometrin päässä Kärusta etelään Kärun joen rannalla. Vuonna 2001 kylässä oli 24 asukasta.

Kylässä avattiin kirjasto jo vuonna 1882.
ARD

**ARD** () on Saksan osavaltioiden yleisradioyhtiöiden yhteistyöorganisaatio, joka perustettiin Saksan liittotasavallassa vuonna 1950. ARD:n jäsenet tuottavat omien radio- ja televisiolähetystensä lisäksi yhdessä ohjelmaa valtakunnalliselle televisiokanavalle Das Erstelle. Deutsche Welle puolestaan vastaa yksin ulkomaan radio- ja televisiolähetyksistä.

Julkiset yleisradioyhtiöt Zweites Deutsches Fernsehen (ZDF) ja Deutschlandradio eivät kuulu ARD:hen.

## Jäsenorganisaatiot
Vuonna 2025 ARD koostui seuraavista organisaatioista:

### Yhteinen televisiokanava

ARD:n jäsenten yhteinen televisiokanava Das Erste on tarkoitettu Saksalle, mutta satelliitin kautta se näkyy myös ulkomailla. Das Erste on perustettu vuonna 1952 ja sen päätoimipaikka on Münchenissä.

### Alueelliset yleisradioyhtiöt

ARD:hen kuuluu yhteensä yhdeksän Saksan osavaltioiden perustamaa yleisradioyhtiötä, jotka tuottavat sekä radio- että televisiolähetyksiä. Osa yhtiöistä on vain yhden osavaltion perustamia ja osa puolestaan palvelee useita osavaltioita.

### Ulkomaan lähetykset

Ulkomaan radio- ja televisiolähetyksiä tuottaa Deutsche Welle (DW), jonka toimipaikka sijaitsee Bonnissa. Se on perustettu vuonna 1953.

## Lähteet

## Aiheesta muualla

* ARD
Järviruoko

**Järviruoko** eli **ryti** (*Phragmites australis*) on rannoilla kasvava monivuotinen ruohovartinen kasvi, jota voidaan käyttää monella tavoin hyödyksi. Se on ainoa Suomessa kasvava ruokolaji. Järviruo’on varsi on pysty ja tavallisesti 1–3&nbsp;metriä korkea, hyvin ravinteisissa paikoissa jopa nelimetrinen. Lämpimillä seuduilla se voi kasvaa 7&nbsp;metriä korkeaksi. Lehdet ovat pitkiä ja 1–2&nbsp;cm leveitä, vihreitä ja terävälaitaisia. Röyhy on tuuhea, miehen kämmenen kokoinen. Juurakko on haarova ja pitkä. Järviruoko lisääntyy sekä siemenistä että kasvullisesti juurakosta.

Tehokkaan lisääntymistapansa avulla laji on levittäytynyt lähes koko maapallolle. Suomessa sitä esiintyy koko maassa, pohjoisimmassa Lapissa harvakseltaan. Vesistöjen rehevöityminen on parantanut lajin elinmahdollisuuksia, ja se onkin paikoin täysin vallannut meren- ja järvenrannat. Laiduntamisen loppuminen on auttanut leviämistä, sillä karja syö mielellään sen lehtiä ja nuoria, meheviä varsia. Luonnon monimuotoisuuden kannalta järviruo’on hallitseva asema on ongelmallinen.

Ruovikossa elää monipuolinen lintulajisto. Suomessa kaulushaikara, rastas- ja rytikerttunen ja viiksitimali ovat täysin riippuvaisia ruovikoista. Myös muun muassa luhtakana, niittysuohaukka, pajusirkku, ruokokerttunen ja ruskosuohaukka ovat suuresti riippuvaisia ruovikoista. Muuttoaikoina suurin osa selkärangattomia ravinnokseen käyttävistä linnuista ruokailee ruovikoissa, missä hyönteisten määrä on valtava. Muun muassa kirvat muodostavat erittäin suuren energiavaraston lintujen tankatessa syysmuuttoa varten.

Nisäkkäistä hirvi, minkki, piisami ja supikoira viihtyvät ruovikossa.

Järviruokoa väli-isäntänään käyttää ruostesieni hierakanjärviruokoruoste (*Puccinia phragmitis*).

Järviruokoa kutsutaan arkikielessä usein virheellisesti kaislaksi ja järviruokokasvustoa kaislikoksi, mutta kaislat ovat eri heimoon kuuluvia kasveja. Niinpä järviruokokasvustoa tulisikin kutsua ruovikoksi ja järvikaislan tai muiden kaislojen muodostamaa kasvustoa kaislikoksi.

## Hyötykäyttö
Järviruo’on käyttö on ikivanhaa ja hyvin monipuolista. Tärkeimpiä käyttömuotoja ovat olleet:
* rakentaminen
* eriste
* soittimet
* maanparannusaine
* matot, himmelit ynnä muut kotitalous- ja askartelutarvikkeet
* tyynyjen ja patjojen täyte
* lankojen värjäys
* paperinvalmistus
* karjan ruoka ja talvirehu
* karjan kuivike
* energia

## Lähteet

## Kirjallisuutta
* Sooster, Siim 2006: Ruoko- ja olkikattojen valmistusopas. Cursor Oy. Kotka.

## Aiheesta muualla
* Suomen Lajitietokeskus: Järviruoko (''Phragmites australis'')
* Pinkka – Lajintuntemuksen oppimisympäristö: Järviruoko (''Phragmites australis'')
* ITIS: ''Phragmites australis'' 
* United States Department of Agriculture (USDA): ''Phragmites australis'' 
* Flora of China: ''Phragmites australis'' 
* Centre for Agriculture and Biosciences International (CABI): Phragmites australis (common reed)
Kansalliskirjasto

**Kansalliskirjasto** on yleensä valtion ylläpitämä ja perustama kirjasto. Sen pääsääntöisenä tehtävänä on säilyttää ja luetteloida kansalliset painotuotteet. Kirjasto kasvattaa pääsääntöisesti kokoelmiaan vapaakappalelainsäädännön avulla, näin ainakin valtioissa, joissa tällainen järjestelmä on luotu.

Eräissä maissa voi olla myös useampia kansalliskirjastoja.

## Luettelo eri maiden kansalliskirjastoista

## Aiheesta muualla

* The European library : luettelo Euroopan kansalliskirjastoista ja niiden yhteystiedot
* CENL: Euroopan kansalliskirjastojen konferenssi
Don Muangin kansainvälinen lentoasema

**Don Muangin kansainvälinen lentoasema** (, "ylämaa") on lentoasema Bangkokissa Thaimaassa. Lentoasema avattiin virallisesti 27. maaliskuuta 1914, vaikka kenttä oli ollut jo ennen tätä käytössä. Ennen lentoaseman vihkimistä pääkenttänä toimi Sa Pathumin lentokenttä.

Suvarnabhumin lentoasema korvasi Don Muangin lentoaseman Bangkokin kansainvälisena lentoasemana 28. syyskuuta 2006. Viimeinen kaupallinen lento vanhalta kentältä lähti 28. syyskuuta kello 3:12. Uuden kentän korkeiden käyttömaksujen ja kiitorataongelmien vuoksi, vanha kenttä kuitenkin avattiin uudelleen käyttöön keväällä 2007. Suvarnabhumin lentoasema peri Don Muangin vanhan IATA-koodin BKK, ja uusi koodi on DMK.

## Uudelleenavaus
Helmikuussa 2007 pääministeri Surayud Chulanontin kabinetti ilmoitti, että Don Muangin lentoasema avataan uudelleen maan sisäisille lennoille 25. maaliskuuta 2007. Thai Airwaysin kotimaan lentojen lisäksi kolme halpalentoyhtiötä, Nok Air, PB Air ja One-Two-Go Airlines ilmoittivat siirtyvänsä Don Muangille, muiden yhtiöiden vastustus siirrolle oli jyrkkää. Alkuvaiheessa kenttä palveli 77 lentoa vuorokaudessa - vain päiväsaikaan, koska kyseisillä yhtiöillä ei ollut yölentoja. 

Nykyään noin 15 lentoyhtiötä operoi Don Muangin lentokentän kautta sekä maan sisäisiä että kansainvälisiä lentoja.

## Terminaalit
Don Muangin kansainvälisellä lentoasemalla on käytössä kaksi terminaalia, jotka ovat saman katon alla. Kansainväliset lennot lähtevät terminaalista 1 ja kotimaan lennot terminaalista 2.

## Lähteet

## Aiheesta muualla
Juha Peltonen

**Juha Peltonen** voi tarkoittaa jotakuta seuraavista henkilöistä:

* Juha Peltonen, Uutispäivä Demarin päätoimittaja
* Juha Peltonen, lääkäri ja solubiologian professori
* Juha Peltonen, jääkiekkoilija
* Juha Peltonen, ampuja
Kagawan prefektuuri

**Kagawan prefektuuri** () sijaitsee Shikokun saarella Japanissa. Sen pääkaupunki on Takamatsu.

## Maantiede
Kagawa on Shikokun pohjoisin prefektuuri. Sen naapuriprefektuurit ovat Ehime lännessä ja Tokushima etelässä. Pohjoisessa ja idässä prefektuuri rajautuu Seton sisämereen. 1990-luvulta lähtien Kagawa on ollut pinta-alaltaan Japanin pienin prefektuuri.

### Ilmasto
Kagawa on lämmin ja vähäsateinen prefektuuri. Vuoden keskilämpötila on noin 17&nbsp;°C. Helmikuu on kylmin kuukausi, keskilämpötila on noin 5&nbsp;°C, ja elokuu lämpimin, keskilämpötila noin 30&nbsp;°C.

## Aluejako
Kagawan prefektuuri jakautuu kahdeksaan kaupunkiin ja yhdeksään muuhun kuntaan, jotka ovat kaikki maaseutukaupunkeja. Kunnat kuuluvat viiteen piirikuntaan, joilla ei ole hallinnollista merkitystä. 

;Kaupungit

* Higashi-Kagawa
* Kan’onji
* Marugame
* Mitoyo
* Sakaide
* Sanuki
* Takamatsu (pääkaupunki)
* Zentsūji

;Kunnat piirikunnittain

## Historia
Kagawan prefektuuri muodostuu vanhasta Sanukin provinssista. 

## Talous
Kagawan teollisuuden päätuotteita ovat muun muassa laivat, nosturit, pakasteruoat ja vaneri.

## Turismi
Kagawan prefektuurissa sijaitseva Marugamen linna on yksi kuudesta muinaisesta puisesta linnasta, jotka ovat säilyneet tähän päivään asti.

## Lähteet

## Aiheesta muualla

* Kagawan prefektuurin viralliset sivut
Marc

**Marc** voi tarkoittaa seuraavia:

*Marc, yleinen etunimi
*Marc, sukunimenä:
**Alessandra Marc (s. 1957), yhdysvaltalainen ooppera- ja konserttilaulaja
**Franz Marc (1880–1916), saksalainen taidemaalari ja taidegraafikko
**Mony Marc, belgialainen laulaja
* MARC 21, luettelointiformaatti.
Franz Marc

**Franz Marc** (8. helmikuuta 1880 München – 4. maaliskuuta 1916 Verdun, Ranska) oli saksalainen taidemaalari ja taidegraafikko. 

Franz Marcin taide luokitellaan ekspressionistiseksi, ja häntä pidetään yhtenä 1900-luvun merkittävimmistä saksalaisista taidemaalareista.

## Elämä ja ura
Franz Marc oli taidemaalari Wilhelm Marcin poika. Hän opiskeli vuosina 1900&ndash;1903 Münchenin kuvataideakatemiassa, minkä jälkeen hän ryhtyi vapaaksi taiteilijaksi. Hänen taiteilijauransa alkuvaiheen tärkeimpiä esikuvia olivat ranskalaiset impressionistit sekä Paul Gauguin ja Vincent van Gogh.

Vuosina 1911&ndash;1914 Marc kuului ”Der Blaue Reiter” -taiteilijayhdistyksen johtohahmoihin. Tuona aikana hän loi kaikki tunnetuimmat teoksensa. Hänen mieliaiheitaan olivat eläimet, joiden hän katsoi kuvastavan luonnollisuutta ja viattomuutta. Hän kuvasi töillään paratiisia sellaisena kuin se oli ennen ihmisen turmelevaa vaikutusta. Vuonna 1914 hän hylkäsi myös eläinaiheet ja siirtyi kohti puhtaan abstraktia tyyliä.

Ystävänsä Wassily Kandinskyn tavoin myös Marc piti taidetta väylänä näkymättömään hengelliseen todellisuuteen. Niinpä esimerkiksi värien ei tarvitse jäljitellä luontoa, vaan niiden avulla voidaan tuoda esiin asioiden syvempiä merkityksiä. Marc kehitti jopa oman väriteorian, jossa sininen kuvasi miehisyyttä ja järkeä, keltainen naisellisuutta ja aistillisuutta, punainen materiaa ja voimaa.

Kuvaavaa Marcin kunnianhimoisille taiteellisille tavoitteille oli se, että hän haaveili taulujensa olevan eräänlaisia uuden henkisemmän aikakauden alttaritauluja, joiden edessä tulevaisuuden ihmiset voisivat hiljentyä.

Kuten niin monet muutkin taiteilijat, myös Marc lähti vuonna 1914 innokkaana sotaan. Pian hän kuitenkin huomasi sodan mielettömyyden ja toivoi sodan päättymistä, jotta hän voisi jatkaa taiteellisten päämääriensä toteuttamista.

Marc kaatui Verdunissa vuonna 1916. Hänet on haudattu Münchenin eteläpuolella sijaitsevaan Kochel am Seen kylään, jossa nykyään sijaitsee myös Franz Marc -museo.

## Galleria

Tiedosto:Marc-elephant.jpg|*Elefantti*, 1907, Hamburger Kunsthalle.
Tiedosto:Franz_Marc-Dog_Lying_in_the_Snow-1910-1911.jpg|*Koira lumella*, 1910-1911, Städel, Frankfurt am Main.
Tiedosto:Franz_Marc-The_Yellow_Cow-1911.jpg|*Keltainen lehmä*, 1911, Solomon R. Guggenheim -museo.
Tiedosto:Franz_Marc_031.jpg|*Lammas*, 1913–1914, Boijmans van Beuningen -museo, Rotterdam.
Tiedosto:Franz Marc 029a.jpg|*Sinisten hevosten torni*, 1913, kadonnut.


## Lähteet
* (sivut 153&ndash;164)
Länsisatama (täsmennyssivu)

**Länsisatama** voi tarkoittaa ainakin seuraavia asioita:

* Länsisatama, satama-alue Helsingin Jätkäsaaressa ja Munkkisaaren länsireunalla
* Länsisatama, Helsingin kaupunginosa, jonka alueella samanniminen satama sijaitsee
* Länsisatama, satama-alue Turun satamassa
* Länsisatama, satama-alue Hangon satamassa
* Länsisatama, satama-alue Maarianhaminassa.
Länsisatama (Helsinki)

**Länsisatama** () tarkoittaa Helsingin kiinteistönumerointiin pohjautuvassa kaupunginosajaottelussa Helsinginniemen lounaiskulmaa. Tämä 20. kaupunginosa kuuluu Helsingin Eteläiseen suurpiiriin ja jakautuu viiteen osaan:

* Ruoholahti – osa-alue Kampinmalmin peruspiirissä 
** Salmisaari – kiinteistöjaotuksessa Salmisaari on pienalue, joka kuuluu Ruoholahden osa-alueeseen.
* Lapinlahti – osa-alue Kampinmalmin peruspiirissä
* Jätkäsaari – osa-alue Kampinmalmin peruspiirissä
* Hernesaari – osa-alue Ullanlinnan peruspiirissä; käsittää myös Munkkisaaren alueen, joka ennen oli osa-alueen nimenä

## Katso myös
* Länsisatama – satama-alue Jätkäsaaren osa-alueella Länsisataman kaupunginosassa.
* Länsisataman aluerakentamisprojekti

## Lähteet
* Helsinki alueittain (2005). Eteläinen suurpiiri. PDF-tiedosto.
* Helsinki alueittain (2005). Kampinmalmin peruspiiri. PDF-tiedosto.
* Helsinki alueittain (2005). Ullanlinnan peruspiiri. PDF-tiedosto.

### Viitteet

## Aiheesta muualla
Tochigin prefektuuri

**Tochigin prefektuuri** () sijaitsee Kantōn alueella, Honshūn saarella, Japanissa. Sen pääkaupunki on Utsunomiya.

## Maantiede
Tochigi on sisämaan prefektuuri. Sen rajanaapurit ovat Ibaraki, Gunma, Saitama ja Fukushima. Prefektuurin keskeltä löytyvä tasanko on Kantōn alueen suurin. Noin 55 % Tochigista on metsää.

### Ilmasto
Prefektuurin kesät ovat kosteita ja niiden aikana esiintyy tyypillisesti ukkosmyrskyjä. Talvet ovat tuulisia ja kuivia. 

## Aluejako
Tochigin prefektuuri jakautuu 14 kaupunkiin ja 11 muuhun kuntaan, jotka ovat kaikki maaseutukaupunkeja. Kunnat kuuluvat viiteen piirikuntaan, joilla ei ole hallinnollista merkitystä. 

;Kaupungit

*Ashikaga
*Kanuma
*Mooka
*Nasu-Karasuyama
*Nasu-Shiobara
*Nikkō
*Ōtawara
*Oyama
*Sakura
*Sano
*Shimotsuke
*Tochigi
*Utsunomiya (pääkaupunki)
*Yaita

;Kunnat piirikunnittain

## Historia
Ennen nykyisen hallintojärjestelmän syntyä Tochigin prefektuuri tunnettiin Shimotsuken provinssina.

## Talous
Prefektuurin suurimmat maatalouden osa-alueet ovat riisin ja kasvisten tuotanto sekä karjan kasvatus. Teollisuuden oleellisimpia alueita ovat raskasteollisuus kuten sähkökoneet ja kulkuneuvot.

## Kulttuuri ja nähtävyydet
Tochigin suosituimmat nähtävyydet ovat Nikkōssa sijaitsevat shōgun Tokugawa Ieyasun mausoleumi Nikkō Tōshō-gū, Rinnō-jin temppeli ja Futarasan-jinjan pyhäkkö. Ne ovat olleet osa Unescon maailmanperintöluetteloa vuodesta 1999. Prefektuurissa järjestetään vuosittain myös useita festivaaleja, kuten Nikkō Tōshō-gūn Tuhannen samurain kulkue.

## Lähteet

## Aiheesta muualla

* Tochigin prefektuurin internetsivut
Lucas Neill

**Lucas Edward Neill** (s. 9. maaliskuuta 1978 ) on australialainen jalkapalloilija, pelipaikaltaan oikea laitapuolustaja.

Neill edusti seuraurallaan muun muassa englantilaisia Millwallia, Blackburn Roversia, Evertonia ja West Ham Unitedia sekä turkkilaista Galatasarayta.

Neill lukeutui Australian maajoukkueen luottopelaajiin ja pelasi 96 maaottelua, joissa hän teki yhden maalin. Hän kuului Australian joukkueeseen vuoden 2006 MM-kisoissa. Neill edusti Australiaa myös Sydneyssä järjestetyissä vuoden 2000 kesäolympialaisissa.

## Lähteet
Lucho González

**Luis Óscar ”Lucho” González** (s. 19. tammikuuta 1981 Buenos Aires, Argentiina) on argentiinalainen jalkapalloilija, pelipaikaltaan keskikenttäpelaaja. Hän edustaa brasilialaista Atlético Paranaensea.

González on edustanut kotimaassaan Huracánia vuosina 1998–2002 ja River Platea vuosina 2002–2005. Kesällä 2005 hän siirtyi Portoon 3,6 miljoonan euron siirtosummalla ja sopimus oli pituudeltaan viisivuotinen.

Kesäkuussa 2009 Porto hyväksyi 18 miljoonan euron Marseillen ostotarjouksen Gonzálezista, ja niin hän siirtyi ranskalaisseuraan. Hinta saattoi nousta vielä 24 miljoonaan euroon riippuen pelaajan esityksistä.

Myöhemmin González on edustanut uudelleen Portoa, qatarilaista Al-Rayyania, argentiinalaista River Platea ja brasilialaista Atlético Paranaensea.

González oli mukana Argentiinan joukkueessa vuoden 2006 MM-kilpailuissa ja vuosien 2004 ja 2007 Copa Américassa. González oli myös voittamassa olympiakultaa Argentiinan paidassa vuoden 2004 kesäolympialaisissa. Hän pelasi 44 maaottelua ja teki niissä kuusi maalia.

## Saavutukset

* Olympiakulta: 2004
* Argentiinan pääsarjamestaruus: 2003 (kevät), 2004 (kevät)
* Portugalin pääsarjamestaruus: 2006, 2007, 2008, 2009
* Portugalin cup: 2006, 2009

## Lähteet

## Aiheesta muualla
Hasan Barojev

**Hasan Maharbekovitš Barojev** (, s. 1. joulukuuta 1982 Dušanbe, Tadžikistanin SNT, Neuvostoliitto) on venäläinen kreikkalais-roomalaisen tyylin raskaan sarjan (120 kg) painija, olympiavoittaja, maailman- ja Euroopan mestari.

Barojev aloitti uransa 12-vuotiaana vapaapainin parissa, mutta ei pitänyt siitä erityisemmin. Eräässä vaiheessa perhe muutti Ossetiaan, missä hän siirtyi kreikkalais-roomalaisen painin pariin. Alussa hän ei pärjännyt kovinkaan hyvin, mutta sinnikäs harjoittelu tuotti tulosta: parin vuoden kuluttua hän alkoi voittaa mitaleita, ja pian hän pääsi mukaan myös nuorisomaajoukkueisiin. Vuonna 1999 hän muutti Moskovaan ja voitti kadetti-ikäisissä (17–19-vuotiaat) MM-hopeaa 85-kiloisissa. 

Vuonna 2000 Barojev voitti juniorien EM-kisoissa Sofiassa pronssia 97-kiloisissa, ja samana vuonna MM-kisoissa Nantesissa kultaa. Vuonna 2001 hän uusi juniorien MM-kultansa ja 2002 voitti juniorien EM-kultaa. Vuonna 2003 ensimmäisissä aikuisten arvokisoissaan Belgradin EM-kisoissa hän sijoittui 120-kiloisissa seitsemänneksi. Seuraavana vuonna Créteilin MM-kisoissa hän voitti kultamitalin kukistettuaan loppuottelussa Mihaly Deak Bardosin, ja samana vuonna maailmancupissa hän oli toinen. Menestys jatkui myös seuraavana vuonna Ateenan olympialaisissa, missä hän voitti kultamitalin voitettuaan loppuottelussa kazakstanilaisen Georgi Tsurtsumian.

Vuonna 2006 Barojev oli jälleen sarjassaan maailmancupissa toinen, ja samana vuonna Moskovan EM-kisoissa jäi pronssille hävittyään välierässä Juha Ahokkaalle. Samana vuonna Guangzhoun MM-kisoissa hän kuitenkin voitti kultaa kukistettuaan loppuottelussa kuubalaisen Mijaín Lópezin. Sofian EM-kisoissa 2007 Barojev voitti kultaa, ja Bakun MM-kisojen 2007 finaalissa hän hävisi Lópezille ja sai hopeaa.

Tampereella 2008 Barojev sijoittui EM-hopealle hävittyään finaalissa Juri Patrikejeville. Pekingissä 2008 Barojev ja Kuuban López jatkoivat edelleen sarjan domintointia. Tällä kertaa López oli finaalissa parempi ja jätti Barojevin hopealle. Dortmundin EM-kilpailuissa 2011 Barojev voitti uransa toisen EM-kullan. Loppuottelussa hän voitti turkkilaisen Riza Kayaalpin.

Venäjän mestaruuden Barojev on voittanut vuosina 2003, 2004 ja 2006. Kansallisella tasolla Barojev edustaa SK Torpedoa ja Pohjois-Ossetiaa. Hänen valmentajinaan toimivat Vladimir Uruimagov ja Aleksei Kim.

## Lähteet
* Profiili FILA:n sivustolla 
* Khasan Baroyev Biography and Olympic Results  Sports Reference LLC.
Hollókő

**Hollókő** on maalaiskylä Unkarin pohjoisosassa. Nimi merkitsee korpinkiveä. Vuonna 2015 kylässä oli 329 asukasta. Se on Unescon maailmanperintökohde. 

Hollókő muodostuu kahdesta osasta: vanhasta ja uudesta kylästä. Osa paikalla sijaitsevasta linnasta on peräisin 1400- ja 1500-luvuilta. Itse kylä on lähinnä 1600- ja 1700-luvuilta. Se paloi pahasti vuonna 1909, mutta on rakennettu uudelleen vanhan mallin mukaan. Osa vanhaa kylää on nyt turismin palveluksessa: postimuseo, kylätalo ja turistikeskus. Joka vuosi pääsiäisen aikoihin turistit pääsevät osallistumaan kylässä vanhan perinteen mukaiseen kosiskeluleikkiin, jossa nuoret miehet viskovat neitosten päälle vettä (nykyisin hajuvettä).

## Lähteet

## Aiheesta muualla
American Atheists

**American Atheists** eli Amerikan Ateistit on voittoa tavoittelematon yhdysvaltalainen järjestö, jonka tavoitteena on puolustaa ateistien kansalaisoikeuksia sekä ajaa täydellistä kirkon ja valtion eroa.

Amerikan Ateistien puheenjohtajana toimi Madalyn Murray O'Hair vuosina 1963–1986 ja hänen poikansa Jon Garth Murray vuosina 1986-1995. Molemmat katosivat vuonna 1995 ja löytyivät murhattuina vuonna 2001. Heidän jälkeensä puheenjohtajana oli Ellen Johnson vuosina 1995–2008. Seuraavat puheenjohtajat olivat Ed Buckner vuosina 2008-2010 ja David Silverman vuosina 2010-2018. Sen jälkeen puheenjohtajana on ollut Nick Fish.

## Lähteet

## Aiheesta muualla
* Amerikan Ateistien kotisivut 
* Godless Americans PAC